Balwala tlhaloganyo ba tlhoka tlhokomelo
Mooki mo sepateleng sa Sbrana kwa Lobatse, Mme Mary Segokgo a re balwetse ba tlhaloganyo ke batho fela jaaka mongwe le mongwe, ka jalo ba tlhoka go fiwa lerato le tlhokomelo e e tshwanang le ya batho ba bangwe. Fa a bua kwa segopotsong sa go gopola ba ba tlhokafetseng ka ntlha ya HIV/AIDS kwa Pitsane bosheng, Mme Segokgo o ne a tlhalosa fa bolwetse jwa tlhaloganyo bo sa fole mme fa molwetse wa jone a fiwa lerato ebile a tlhokomelwa nako tsotlhe, o nna botoka. O ne gape a kopa batsadi le ba ba nnang le balwetse ba tlhaloganyo go bona gore ba nwa dipilisi tsa bone ka nako le gone go ba isa bongakeng ka nako e e beilweng, a supa fa go le gantsi ba leselediwa fela ba sa thusiwe. A re bangwe ba na le mokgwa wa go bitsa balwala tlhaloganyo maina mme o kopile gore go emisiwe mokgwa oo. O boletse fa bolwetse jwa tlhaloganyo bo tsalwa ke go koafala ga tlhaloganyo mme bo ama boboko, a tlatsa ka gore molwetse wa teng o lemogiwa ka boitshwaro jo bo sa tlhwaelesegang jo ene molweste a sa bo lemogeng mme a lemogiwa ke ba bangwe. Mme Segokgo o tlhalositse fa ditagi,dikgwetlho mo matshelong a batho ka go farologana, go tlhaela dikotla, dikotsi tse di amang tlhaloganyo le bolwetsi jwa letshoroma e le dingwe tse di ka bakang bolwetsi jwa tlhaloganyo. O gakolotse setshaba go nna kelotlhoko nako tsotlhe fa ba na le molwetse wa go nna jalo. O tsweletse a re dingwe dikai tsa molwetsi yoo ke go palelwa ke go robala,mo go dirang gore motho wa go nna jalo a tsoge makuku thata pele ga mongwe le mongwe. O tladitse ka gore molwetsi o kgona le gone go supa go tlhoka kgatlhego mo botshelong. A re go le gantsi ba masika ba tla a bo ba lesa molwetse a tsamaya thata ba sa tlhokomele go ja ga gagwe ka jalo o felela a latlhegelwa ke mmele. Mo go tse dingwe Mme Segokgo o kopile bomme go emisa mokgwa wa go loba bo rrabana. A re bana ba felela ba amega tlhaloganyong. fa bommaabone ba gana go ba bolelela maina a borraabone. O supile fa ba kopana le balwetse ba go nna jalo ba bontsi jwa bone e leng bana. O tsweletse a re ngwana mongwe le mongwe o na le tshwanelo ya go itse batsadi ba gagwe botlhe, a tlatsa ka gore go ngomola pelo go bona ngwana a amilwe ke bolwetsi ka ntlha ya motsadi wa gagwe. BOKHUTLO